CELEX: 22008D0128
Language: sk
Date: 2008-01-22 00:00:00
Title: 2008/128/ES: Rozhodnutie Dočasného výboru ES – Čierna Hora č. 1/2008 z  22. januára 2008 o jeho rokovacom poriadku, pôsobnosti a štruktúre podvýborov ES – Čierna Hora

19.2.2008   
            
            
               SK
            
            
               Úradný vestník Európskej únie
            
            
               L 43/16
            
         
      ROZHODNUTIE DOČASNÉHO VÝBORU ES – ČIERNA HORA č. 1/2008
   z 22. januára 2008
   o jeho rokovacom poriadku, pôsobnosti a štruktúre podvýborov ES – Čierna Hora
   (2008/128/ES)
   DOČASNÝ VÝBOR ES – ČIERNA HORA,
   so zreteľom na Dočasnú dohodu o obchode a obchodných záležitostiach medzi Európskym spoločenstvom na jednej strane a Čiernohorskou republikou na strane druhej (1) (ďalej len „dočasná dohoda“), ktorá bola podpísaná 15. októbra 2007, a najmä na jej článok 44,
   ROZHODOL TAKTO:
   Článok 1
   Predsedníctvo
   Funkčné obdobie predsedu dočasného výboru je 12 mesiacov a túto funkciu striedavo zastáva zástupca Komisie Európskych spoločenstiev (ďalej len „Európska komisia“) v mene Európskeho spoločenstva (ďalej len „Spoločenstvo“) a zástupca vlády Čiernej Hory. Prvé funkčné obdobie sa však začína dňom prvého zasadnutia dočasného výboru a končí sa 31. decembra toho istého roku.
   Článok 2
   Zasadnutia
   Dočasný výbor pravidelne zasadá raz do roka v Bruseli alebo v Podgorici podľa dohody oboch strán. Po vzájomnej dohode možno na žiadosť jednej zo strán zvolať mimoriadne zasadnutia dočasného výboru.
   Zasadnutia zvoláva predseda.
   Pokiaľ nie je dohodnuté inak, zasadnutia dočasného výboru nie sú verejné.
   Článok 3
   Delegácie
   Predseda je pred každým zasadnutím informovaný o plánovanom zložení delegácie každej zmluvnej strany.
   Ak sú v programe zasadnutia záležitosti týkajúce sa Európskej investičnej banky (EIB), jej zástupca sa môže zúčastniť na zasadnutiach dočasného výboru ako pozorovateľ.
   Dočasný výbor môže prizvať nečlenov, aby sa zúčastnili na jeho zasadnutí s cieľom poskytnúť informácie o konkrétnych otázkach.
   Členské štáty Spoločenstva sú informované o zasadnutiach dočasného výboru.
   Článok 4
   Sekretariát
   Úradník Európskej komisie a úradník vlády Čiernej Hory plnia spoločne úlohy tajomníkov dočasného výboru.
   Článok 5
   Korešpondencia
   Všetky písomnosti adresované predsedovi dočasnému výboru a ním odosielané písomnosti sa zasielajú obom tajomníkom. Obaja tajomníci zabezpečujú, aby sa korešpondencia v prípade potreby rozposlala ich príslušným zástupcom v dočasnom výbore.
   Článok 6
   Program rokovania
   1.   Predseda a tajomníci vypracujú predbežný program každého zasadnutia najneskôr 15 pracovných dní pred začiatkom zasadnutia.
   Predbežný program obsahuje body, v súvislosti s ktorými tajomníci dostali najneskôr 21 pracovných dní pred začiatkom zasadnutia žiadosť o zahrnutie do programu, pričom tieto body sa zahrnú do predbežného programu, len ak bola podporná dokumentácia doručená tajomníkom najneskôr do dňa odoslania predbežného programu.
   Dočasný výbor prijme program na začiatku každého zasadnutia. Body, ktoré nie sú zahrnuté do predbežného programu, sa môžu zahrnúť do programu v prípade súhlasu oboch strán.
   2.   Predseda môže po dohode s oboma stranami skrátiť lehoty uvedené v odseku 1 s cieľom zohľadniť požiadavky konkrétneho prípadu.
   Článok 7
   Zápisnica
   Návrh zápisnice zo zasadnutia dočasného výboru vypracuje strana, ktorá je hostiteľom zasadnutia. V nej sú uvedené prijaté rozhodnutia, odporúčania a závery. Do dvoch mesiacov po zasadnutí sa návrh zápisnice predkladá dočasnému výboru na schválenie. Po schválení podpisuje zápisnicu predseda a obaja tajomníci a každá strana si ponechá jeden z originálov. Kópia zápisnice sa zasiela na adresy uvedené v článku 5.
   Článok 8
   Rokovania
   Dočasný výbor prijíma rozhodnutia a formuluje svoje odporúčania na základe vzájomnej dohody strán.
   Počas obdobia medzi zasadnutiami môže dočasný výbor prijať rozhodnutia alebo poskytnúť odporúčania písomným postupom, ak s tým obidve strany súhlasia.
   Rozhodnutia a odporúčania dočasného výboru sa v zmysle článku 45 dočasnej dohody nazývajú „rozhodnutie“ a „odporúčanie“ podľa charakteru, pričom nasleduje poradové číslo, dátum ich prijatia a opis predmetnej veci.
   Rozhodnutia a odporúčania dočasného výboru podpisuje predseda a overujú obaja tajomníci.
   Rozhodnutia prijaté dočasným výborom uverejňujú strany vo svojich úradných vestníkoch. Každá strana môže rozhodnúť o uverejnení akéhokoľvek iného aktu prijatého dočasným výborom.
   Článok 9
   Jazyky
   Úradnými jazykmi dočasného výboru sú úradné jazyky oboch zmluvných strán.
   Pokiaľ sa nerozhodne inak, rokovania dočasného výboru sa zakladajú na dokumentácii vyhotovenej v týchto jazykoch.
   Článok 10
   Výdavky
   Spoločenstvo a Čierna Hora znášajú výdavky týkajúce sa pracovníkov, cestovného a diét, ako aj výdavky poštového a telekomunikačného charakteru, ktoré vznikli v súvislosti s účasťou na zasadnutiach dočasného výboru a podvýborov.
   Výdavky spojené s tlmočením, prekladom a rozmnožovaním dokumentov na zasadnutiach, ako aj akékoľvek iné výdavky týkajúce sa materiálneho zabezpečenia zasadnutí znáša zmluvná strana, ktorá je hostiteľom zasadnutia.
   Článok 11
   Podvýbory
   Pôsobnosť a štruktúra podvýborov zriadených s cieľom pomáhať dočasnému výboru pri vykonávaní jeho povinností sú uvedené v prílohe.
   Podvýbory sú zložené zo zástupcov oboch strán. V súlade s článkom 1 im predsedá raz jedna a raz druhá strana.
   Podvýbory pracujú pod dohľadom dočasného výboru, ktorému musia podávať správu po každom zasadnutí. Podvýbory neprijímajú rozhodnutia, no môžu predkladať odporúčania dočasnému výboru.
   Dočasný výbor môže rozhodnúť o zrušení akýchkoľvek existujúcich podvýborov, môže pozmeniť ich pôsobnosť alebo vytvoriť nové podvýbory, aby mu pomáhali pri plnení jeho povinností.
   
      V Bruseli 22. januára 2008
      
         
            Za dočasný výbor
         
         
            predseda
         
         P. MIREL
         
      
   
   
      (1)  Ú. v. EÚ L 345, 28.12.2007, s. 2.
   
      PRÍLOHA
      PÔSOBNOSŤ A ŠTRUKTÚRA PODVÝBOROV ES – ČIERNA HORA
      1.   Zloženie a predsedníctvo
      V súlade s článkom 11 druhým odsekom rokovacieho poriadku sa podvýbory skladajú zo zástupcov Európskej komisie a zástupcov vlády Čiernej Hory. V súlade s článkom 1 rokovacieho poriadku im predsedá raz jedna a raz druhá strana. Členské štáty sú informované o zasadnutiach podvýborov.
      2.   Sekretariát
      Úradník Európskej komisie a úradník vlády Čiernej Hory spoločne plnia úlohy tajomníkov každého z podvýborov.
      Všetky oznámenia týkajúce sa podvýborov sa zasielajú tajomníkom príslušných podvýborov.
      3.   Zasadnutia
      Podvýbory zasadajú so súhlasom oboch strán raz ročne a vždy, keď to okolnosti vyžadujú. Každé zasadnutie podvýboru sa koná v deň a na mieste, na ktorých sa obidve strany dohodli.
      Ak obidve strany súhlasia, podvýbory môžu pozvať na svoje zasadnutia odborníkov, aby poskytli požadované špecifické informácie.
      4.   Oblasť pôsobnosti
      Podvýbory diskutujú o otázkach v súlade s multidisciplinárnou štruktúrou podvýboru opísanou v bode 7. Vykonávanie dočasnej dohody a európskeho partnerstva, príprava na vykonávanie Dohody o stabilizácii a pridružení a pokrok týkajúci sa aproximácie, vykonávania a vynútiteľnosti právnych predpisov sa budú posudzovať vo všetkých príslušných oblastiach. Podvýbory preskúmajú akékoľvek problémy, ktoré môžu vzniknúť v príslušných oblastiach, a navrhnú možné kroky, ktoré je potrebné podniknúť.
      Podvýbory slúžia tiež ako fórum pre ďalšie objasňovanie acquis communautaire a preskúmavajú pokrok dosiahnutý v Čiernej Hore pri zosúlaďovaní acquis so záväzkami vyplývajúcimi z dočasnej dohody.
      5.   Zápisnica
      Návrh zápisnice zo zasadnutia každého podvýboru sa vypracuje do dvoch mesiacov po zasadnutí. Keď ho schvália obidve strany, tajomníci podvýboru zašlú kópiu zápisnice tajomníkom dočasného výboru.
      6.   Verejnosť zasadnutí a zápisníc
      Ak nebolo rozhodnuté inak, zasadnutia podvýborov nie sú verejné.
      7.   Štruktúra podvýborov
      
                  1.
               
               
                  Podvýbor pre obchod, priemysel, clá, dane a spoluprácu s ostatnými kandidátskymi krajinami (články 3, 4 až 8, 19 až 33, 42 a 53 dočasnej dohody);
               
            
                  2.
               
               
                  Podvýbor pre poľnohospodárstvo a rybné hospodárstvo (článok 9, článok 11 ods. 2 a 3, články 10, 13, článok 12 ods. 2, články 14, 15 a 18 dočasnej dohody);
               
            
                  3.
               
               
                  Podvýbor pre vnútorný trh a hospodársku súťaž (články 36, 37, 38 s protokolom 4, články 39, 40 a 41 dočasnej dohody);
               
            
                  4.
               
               
                  Podvýbor pre hospodárske a finančné záležitosti a štatistiku [článok 35 a článok 38 ods. 7 písm. b) dočasnej dohody];
               
            
                  5.
               
               
                  Podvýbor pre dopravu (článok 34 dočasnej dohody).